Document ID: 32011D0402

KOMMISSIONENS GENNEMFØRELSESAFGØRELSE
af 6. juli 2011
om beredskabsforanstaltninger vedrørende bukkehornsfrø samt visse frø og bønner importeret fra Egypten
(meddelt under nummer K(2011) 5000)
(EØS-relevant tekst)
(2011/402/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, litra b), nr. i) og iii) og
ud fra følgende betragtninger:
(1)
Ved forordning (EF) nr. 178/2002 er der fastlagt generelle principper, som i Fællesskabet og på nationalt plan skal finde anvendelse på fødevarer og foder i almindelighed og på fødevare- og fodersikkerhed i særdeleshed. Forordningen indeholder bestemmelser om beredskabsforanstaltninger for tilfælde, hvor det er åbenbart, at fødevarer eller foder importeret fra et tredjeland må formodes at udgøre en alvorlig risiko for menneskers sundhed, dyresundheden eller miljøet, og at denne risiko ikke kan styres på tilfredsstillende vis ved hjælp af de foranstaltninger, der træffes af den eller de berørte medlemsstater.
(2)
Den 22. maj 2011 anmeldte Tyskland et udbrud af shigatoksinproducerende Escherichia coli-bakterie (STEC), serotype O104:H4, i den nordlige del af Tyskland. På basis af epidemiologiske undersøgelser og laboratorietest kunne kontamineringskilden sættes i forbindelse med indtag af spirer produceret på en virksomhed syd for Hamburg.
(3)
Den 15. juni 2011 anmeldte Frankrig et udbrud i Bordeaux, Frankrig, som - ifølge de foreløbige resultater - var forårsaget af den samme E. coli-stamme (shigatoksinproducerende Escherichia coli-bakterie (STEC), serotype O104:H4) som den, der var fundet i Tyskland. Ligesom i Tyskland viste undersøgelser, at udbruddet kan være forårsaget af indtag af spirer.
(4)
Yderligere indikatorer tyder på, at de tørre frø, der anvendes til spiring, kan være den oprindelige årsag til udbruddene i Tyskland og i Frankrig. For at fastslå oprindelsen til kontamineringen iværksatte Kommissionen et tilbagesporingsarbejde, som blev koordineret af Den Europæiske Fødevaresikkerhedsautoritet (EFSA) i samråd med Det Europæiske Center for Forebyggelse af og Kontrol med Sygdomme og Verdenssundhedsorganisationen. Den 5. juli 2011 offentliggjorde EFSA sin endelige rapport. Af rapporten fremgår det, at sammenligningen mellem tilbagesporingsoplysningerne fra de franske og tyske udbrud fører til den konklusion, at et parti bukkehornsfrø importeret fra Egypten er det sandsynligste forbindelsesled, skønt det ikke kan udelukkes, at også andre partier kan være involveret. På grund af de mulige alvorlige sundhedsmæssige konsekvenser for mennesker som følge af eksponering for en lille mængde kontamineret materiale, og da der ikke foreligger oplysninger om kontamineringskilden og -måden eller om eventuel krydskontaminering, bør alle partier fra den identificerede eksportør nu betragtes som mistænkelige.
(5)
Desuden underbygger det aktuelle tilbagesporingsarbejde hypotesen om, at udbruddene hænger sammen og skyldes importen af bukkehornsfrø, som var kontaminerede ved eller inden importen til Unionen. Kontamineringen af frøene med E. coli O104:H4-stammen er udtryk for en produktionsproces, som muliggør kontaminering med fækalt materiale fra mennesker og/eller dyr. Det er fortsat uvist, nøjagtig hvor i fødevarekæden kontamineringen fandt sted, og det vides heller ikke, om der i mellemtiden er foretaget korrigerende foranstaltninger. Der skal foretages yderligere mikrobiologisk prøveudtagning i medlemsstaterne for at supplere den dokumentation, der er udledt af de epidemiologiske undersøgelser, jf. artikel 8 i Europa-Parlamentets og Rådets direktiv 2003/99/EF af 17. november 2003 om overvågning af zoonoser og zoonotiske agenser, om ændring af Rådets beslutning 90/424/EØF og om ophævelse af Rådets direktiv 92/117/EØF (2).
(6)
På grundlag af forsigtighedsprincippet er det nødvendigt midlertidigt også at forbyde import af alle frø og bønner med oprindelse i Egypten, jf. bilaget, så man kan få den fornødne tid til en supplerende vurdering af sikkerheden ved produkterne. Det står klart, at der kan opstå alvorlige sundhedsmæssige konsekvenser for mennesker som følge af eksponering for en lille mængde kontamineret materiale, også fra andre frø og bønner, og at der ikke foreligger præcise oplysninger om det nøjagtige oprindelsessted i Egypten eller om kontamineringsmåden eller om eventuel krydskontaminering.
(7)
Der bør derfor på EU-plan vedtages beredskabsforanstaltninger baseret på forsigtighedsprincippet for at sikre, at medlemsstaterne vedtager alle nødvendige foranstaltninger for at trække alle partier af bukkehornsfrø, der er importeret fra Egypten i perioden 2009-2011, og som er omhandlet i meddelelserne til det hurtige varslingssystem for fødevarer og foder i forbindelse med tilbagesporingsarbejdet, tilbage fra EU-markedet, og for at udtage prøver af dem og efterfølgende destruere dem, og at import fra Egypten af alle frø og bønner, der er anført i bilaget, suspenderes.
(8)
For at de egyptiske kompetente myndighed kan få tid til at give tilbagemeldinger og forberede de relevante risikostyringsforanstaltninger, bør den midlertidige importsuspendering som minimum være i kraft indtil den 31. oktober 2011.
(9)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Medlemsstaterne træffer alle nødvendige foranstaltninger, med henblik på at alle partier af bukkehornsfrø, der er importeret fra Egypten i perioden 2009-2011, og som er omhandlet i meddelelserne til det hurtige varslingssystem for fødevarer og foder i forbindelse med tilbagesporingsarbejdet, trækkes tilbage fra markedet og destrueres. Der udtages prøver af de pågældende partier, jf. artikel 8 i direktiv 2003/99/EF.
Artikel 2
Overgang til fri omsætning i EU af frø og bønner fra Egypten, jf. bilaget, forbydes indtil den 31. oktober 2011.
Artikel 3
Foranstaltningerne i denne afgørelse revurderes regelmæssigt på grundlag af de garantier, Egypten giver, og resultaterne af medlemsstaternes analytiske test og undersøgelser.
Artikel 4
Denne afgørelse er rettet til medlemsstaterne.
Udfærdiget i Bruxelles, den 6. juli 2011.

Labels: 0
3
18
6